Radikaali oikeisto

Radikaali oikeisto on laitaoikeistolainen politiikan suuntaus, joka painottaa kansallista identiteettiä, etnistä yhdenmukaisuutta, lakia ja järjestystä sekä perinteisiä arvoja, ja kritisoi maahanmuuttoa ja globalisaatiota.

Oikeistoradikaaleja puolueita ja liikkeitä on noussut 1900-luvun lopulla ja 2000-luvulla useissa demokraattisissa maissa etenkin Euroopassa, mutta myös esimerkiksi Yhdysvalloissa, Australiassa, Japanissa ja Israelissa.Rydgren, Jens (Rydgren 2018), s. 23–26.

Määrittely
Radikaali oikeisto on määritelty oikeistoksi, koska se poliittisten vastustajiensa mukaan ei tavoittele tasa-arvoa kuten vasemmisto. Radikaali oikeisto ei kuitenkaan painota oikeistolaista talouspolitiikkaa, vaan sosioekonomisissa kysymyksissä liikkeiden sisällä on paljon vaihtelua. Radikaalin oikeiston oikeistolaisuus näkyy sen arvoissa, jotka koskevat sosiokulttuurisia kysymyksiä kuten kansallista identiteettiä, lakia ja järjestystä, maahanmuuttoa sekä aborttia.

Hollantilaisen politiikan tutkijan Cas Mudden määritelmän (2019) mukaan radikaalioikeisto on osa laitaoikeistoa, kuten äärioikeistokin. Koko laitaoikeistoa yhdistää kielteinen suhtautuminen liberaaliin demokratiaan. Mudden mukaan radikaalin oikeiston erottaa äärioikeistosta se, että radikaali oikeisto hyväksyy demokratian perusolemuksen, mutta äärioikeisto ei. Lisäksi radikaali oikeisto on usein populistista, mutta äärioikeisto ei koskaan.Mudde 2019, “Introduction: Terminology” Yhteiskuntatieteilijä Tommi Kotosen mukaan oikeistoradikaalit pyrkivät toimimaan parlamentaarisen järjestelmän puitteissa, kun taas äärioikeiston tavoitteena on kaataa demokraattinen järjestelmä.

Ideologia ja poliittinen ohjelma
Rydgrenin mukaan radikaalioikeistolaiset puolueet ja liikkeet tavoittelevat usein kansakunnan vahvistamista etnisen yhdenmukaisuuden ja perinteisiin arvoihin palaamisen kautta. Liikkeet korostavat lakia ja järjestystä sekä perhearvoja, ja painottavat etnonationalistisia myyttejä.

Radikaali oikeisto puolustaa kansallisen enemmistön oikeutta suojella kulttuurista identiteettiään. Vakavin tätä uhkaava asia radikaalin oikeiston mukaan on maahanmuutto etenkin muslimimaista, sillä muslimien katsotaan olevan liian erilaisia ja haluttomia assimiloitumaan sekä tuovan mukanaan islamilaisen terrorismin uhan.

Rydgrenin mukaan radikaali oikeisto syyttää maahanmuuttajia kansallisen identiteetin vaarantamisesta, rikollisuuden ja turvattomuuden kasvusta, työttömyyden lisäämisestä sekä sosiaaliturvan väärinkäytöstä. Oikeistoradikaalit puolueet haluavat suosia  kantaväestöä  työelämässä, asumisessa ja terveydenhuollossa.Rydgren, Jens (Rydgren 2018), s. 25–27. Radikaali oikeisto suhtautuu torjuvasti tasa-arvon edistämiseen etnisten ryhmien, maahanmuuttajien ja joskus myös sukupuolten välillä. 

Muina uhkina radikaali oikeisto näkee ylikansalliset organisaatiot kuten Euroopan unionin, ylikansalliset yritykset, talouden globalisaation sekä muut prosessit, jotka sen mukaan edistävät haitallista yleismaailmallisuutta ja yhdenmukaistumista.

Moni oikeistoradikaali puolue ja liike on myös populistinen ja syyttää eliittejä siitä, että nämä asettavat kansainvälisyyden oman kansakunnan edelle sekä omat etunsa ja jotkin muut erityisryhmien edut kansan edun edelle.

Rydgrenin mukaan radikaalit oikeistolaiset eivät vastusta demokratiaa. He kuitenkin arvostelevat edustuksellisen demokratian toimintaa nyky-yhteiskunnissa ja sanovat edustavansa "todellista demokratiaa", joka sisältää ajatuksen homogeenisesta kansakunnasta. Oikeistoradikaalia demokratiaa on kutsuttu vieraista vaikutteista vapaaksi etnokratiaksi, jollainen Rydgrenin mukaan on ristiriidassa moniarvoisen liberaalin demokratian kanssa.

 Esimerkkejä 
Eurooppalaisia puolueita, joita on kutsuttu radikaalioikeistolaisiksi:Rydgren 2018, s. 612–979.

 Kansallinen liittouma, Ranska
 Vaihtoehto Saksalle, Saksa
 Itävallan vapauspuolue, Itävalta
 Sveitsin kansanpuolue, Sveitsi
 Vlaams Belang, Belgia
 Vapauspuolue, Alankomaat
 Pohjoisen liitto, Italia
 Italian veljet, Italia
 Vox, Espanja
 Chega, Portugali
 Kultainen aamunkoitto, Kreikka (luetaan joskus äärioikeistoon)
 Yhdistyneen kuningaskunnan itsenäisyyspuolue, Iso-Britannia
 Reform UK, Iso-Britannia
 Tanskan kansanpuolue, Tanska
 Edistyspuolue, Norja
 Ruotsidemokraatit, Ruotsi
 Perussuomalaiset, Suomi
 Viron konservatiivinen kansanpuolue, Viro
 Romanialaisten yhtenäisyyden liitto, Romania
 Meidän kotimaamme -liike, Unkari
 Slovakian kansallispuolue, Slovakia
 Venäjän liberaalidemokraattinen puolue, Venäjä

 Katso myös 
 Alt-right
 EU-kriittisyys
 Konservatismi
 Monikulttuurisuus
 Radikaali vasemmisto

 Lähteet 



 Viitteet 

 Kirjallisuutta 


Luokka:Oikeistopopulismi
Luokka:Oikeistolaiset aatteet
Luokka:Radikalismi